Folketing
2003-04-08

I Dansk Folkeparti er vi af den opfattelse, at det er meget uheldigt, at hærchefen overhovedet nogen sinde kom ind i landet under den tidligere regering, og at der i allerhøjeste grad var rod i tingene under den tidligere regering på det her område med hensyn til tålt ophold. Så er det selvfølgelig også uheldigt, at når så den nye regering sikrer sig, at der, i hvert fald til en vis grad, bliver taget hånd om de nye problemer, og man indleder efterforskningen mod hærchefen, at han så under efterforskningen af de meget alvorlige forbrydelser, han muligvis står bag, forsvinder. I den forbindelse er vi da i Dansk Folkeparti meget kritisk indstillet over for, hvis Folketinget bliver forsynet med forkerte oplysninger om, at eftersøgningen og efterlysningen er sket meget hurtigt. Derfor vil jeg godt spørge ministeren: Hvor mener ministeren selv, at ansvaret kan placeres? Hvilke muligheder har ministeren for, når redegørelsen er kommet, at placere et ansvar? Hvilke sanktioner mener ministeren, man kan tage i anvendelse som minister over for de relevante myndigheder?